b'\n_START_ARTICLE_\nKlimenti\n_START_PARAGRAPH_\nKlimenti ili Klementinci (alb. K\xc3\xablmend i Kelmendi), sjevernoalbansko pleme s podru\xc4\x8dja Prokletija._NEWLINE_Dijelilo se na \xc4\x8detiri ve\xc4\x87a bratstva (Selca, Nik\xc4\x8di, Vukli i Boge). Od 16. stolje\xc4\x87a spominju se u izvorima kao mnogobrojno i sna\xc5\xbeno pleme koje je \xc4\x8desto ratovalo protiv Osmanlija udru\xc5\xbeuju\xc4\x87i se povremeno s Crnogorcima, Mle\xc4\x8danima i Austrijom. U 18. stolje\xc4\x87u dolazi do islamizacije i iseljavanja s podru\xc4\x8dja Prokletija. Jedan se dio katoli\xc4\x8dkih Klimenata u prvoj polovici 18. stolje\xc4\x87a doselio u sela Hrtkovce i Nikince u Srijemu, gdje su se do kraja 19. stolje\xc4\x87a pohrvatili._NEWLINE_Ime Klimenti dovodi se u vezu s bizantskom utvrdom Clementiana na putu izme\xc4\x91u Skadra i Prizrena, dok se za drugi naziv Klementinci smatra da dolazi od imena pape Klementa, zbog njihove privr\xc5\xbeenosti katoli\xc4\x8danstvu.'